Claudia Sheinbaumová

**Claudia Sheinbaumová Pardová** (* 24. jún 1962, Mexiko) je mexická politička, vedkyňa a akademička, ktorá je od roku 2024 prezidentkou Mexika. Je prvou ženou a osobou židovského pôvodu, ktorá zastáva túto funkciu. Medzi rokmi 2018 a 2023 bola starostkou mesta Mexiko. Je členkou ľavicového Hnutia národnej obnovy (Morena).

## Raný život
Claudia Sheinbaumová Pardová sa narodila 24. júna 1962 do mexickej židovskej rodiny v meste Mexiko. Jej aškenázski starí rodičia z otcovej strany emigrovali z Litvy do Mexika v 20. rokoch 20. storočia. Jej sefardskí starí rodičia z matkinej strany tam emigrovali zo Sofie v Bulharsku začiatkom 40. rokov 20. storočia, aby unikli pred holokaustom. Hlavné židovské sviatky slávila u starých rodičov.

Obaja jej rodičia sú vedci: jej matka, Annie Pardová Cemová, je biologička a emeritná profesorka na Prírodovedeckej fakulte Národnej autonómnej univerzity v Mexiku a jej otec, Carlos Sheinbaum Yoselevitz, bol chemický inžinier. Sheinbaumová má dvoch súrodencov. Jej starší brat, Julio, je fyzik a výskumník v oblasti fyzickej oceánografie v CICESE. Jej mladšia sestra Adriana je učiteľkou, ktorá žije v Spojených štátoch a je vydatá za režiséra Rodriga Garcíu Barchu.

## Akademická kariéra
Sheinbaumová študovala fyziku na Národnej autonómnej univerzite v Mexiku (UNAM), kde v roku 1989 získala bakalársky titul. V roku 1994 získala magisterský titul a v roku 1995 titul Ph.D. v energetickom inžinierstve.

Sheinbaumová dokončila prácu pre svoju Ph.D. v rokoch 1991 až 1994 v Národnom laboratóriu Lawrence Berkeley v Kalifornii. Počas práce pre laboratórium analyzovala využitie energie v mexickom dopravnom sektore a publikovala štúdie o trendoch spotreby energie v budovách v Mexiku.

V roku 1995 nastúpila na fakultu Inštitútu inžinierstva na Národnej autonómnej univerzite v Mexiku (UNAM), kde bola výskumníčkou. Je členkou Sistema Nacional de Investigadores a Mexickej akadémie vied. V roku 1999 získala cenu pre najlepšieho mladého výskumníka UNAM v oblasti inžinierstva a technologických inovácií.

V roku 2006 sa Sheinbaumová po období vo vláde vrátila do UNAM a začala publikovať články vo vedeckých časopisoch.

V roku 2007 bola prispievateľkou do kapitoly „Priemysel“ správy mitigačnej WG3 Medzivládneho panelu pre zmenu klímy 4AR a v roku 2013 bola hlavnou autorkou kapitoly Piatej hodnotiacej správy IPCC.

## Začiatok politickej kariéry
Sheinbaumová bola počas svojej mladosti údajne aktívnou podporovateľkou kolumbijského guerillového hnutia M19.

Počas svojho štúdia na Národnej autonómnej univerzite v Mexiku bola Sheinbaumová členkou Consejo Estudiantil Universitario (Univerzitnej študentskej rady), skupiny študentov, ktorá sa neskôr stala zakladajúcim mládežníckym hnutím Strany demokratickej revolúcie (PRD).

Sheinbaumová pôsobila ako ministerka životného prostredia mesta Mexiko od 5. decembra 2000; 20. novembra 2000 bol vymenovaná do kabinetu hlavy vlády Mexika Andrésa Manuela Lópeza Obradora. Počas svojho funkčného obdobia, ktoré sa skončilo v máji 2006, bola zodpovedná za vybudovanie centra elektronickej registrácie vozidiel pre Mexico City. Dohliadala aj na zavedenie Metrobúsu, systému rýchlej autobusovej dopravy s vyhradenými pruhmi, a na výstavbu druhého poschodia Anillo Periférico, obchvatu Mexika.

López Obrador zaradil Sheinbaumovú do svojho navrhovaného kabinetu, na sekretariát životného prostredia a prírodné zdroje, ako súčasť svojej kampane pred prezidentskými voľbami v roku 2012. V roku 2014 sa pridala k odštiepenskému hnutiu Lópeza Obradora, ktoré sa odtrhlo od mainstreamovej ľavicovej Strany demokratickej revolúcie.

### Starostka Tlalpanu
Od konca roku 2015 pôsobila Sheinbaumová ako starostka Tlalpanu. Z funkcie odstúpila v roku 2017 po prijatí nominácie na kandidatúru na hlavu vlády Mexico City za koalíciu Juntos Haremos Historia (*Spolu vytvoríme históriu)*, pozostávajúcu z Hnutia národnej obnovy (MORENA), Strany práce (PT) a Strany spoločenského stretnutia (PES).

#### Zbúranie kaplnky
29. apríla 2016, počas Sheinbaumovej pôsobenia vo funkcii starostu Tlalpanu, dostali zamestnanci mesta príkaz zbúrať múr, ktorý bol nezákonne postavený pri kaplnke (*Capilla del Señor de los Trabajos*) v tlalpanskej štvrti Cultura Maya. Robotníci poverení zbúraním múru zničili aj časť konštrukcie kaplnky vrátane plechovej strechy a odstránili náboženské obrazy. Juan Guillermo Blandón Pérez, farár, tvrdil, že Sheinbaumová je zodpovedná za demoláciu kaplnky, a tvrdil, že bola vykonaná bez predchádzajúceho upozornenia.

Niekoľko dní po zbúraní kaplnky orgány mestskej časti uznali svoju chybu. Sheinbaumová sa stretla so zástupcami cirkvi a navrhla rozdeliť pozemok na polovicu na výstavbu novej kaplnky a komunitného umeleckého centra.

#### Zrútenie školy Enrique Rébsamen
náhľad| Zemetrasenie poškodilo školu Enrique Rébsamen
Súkromná škola Colegio Enrique Rébsamen v Tlalpane sa zrútila počas zemetrasenia v Pueble v roku 2017, pričom zahynulo 19 detí a sedem dospelých. V septembri 2016, počas Sheinbaumovej starostovania, mestský Inštitút pre administratívne overovanie rozhodol, že budova školy porušuje územné predpisy a je postavená vyššie, ako bolo povolené, a že majiteľka Mónica García Villegas predložila sfalšované dokumenty. Sheinbaumová čelila kritike za to, že neposkytla úplný prehľad povolení na využitie pozemku, výstavbu a prevádzku školy. Enrique Fuentes, právnik zastupujúci rodičov zosnulých detí, uviedol, že starostka mala povinnosť konať, ale neurobila tak, čo umožnilo škole pokračovať v prevádzke.

## Starostka Mexika (2018 – 2023)
Dňa 5. decembra 2018 bola Sheinbaumová inaugurovaná ako hlava vlády (starostka) mesta Mexiko. Stala sa prvou ženou na čele vlády a prvou, ktorá pochádzala zo židovského prostredia.

Sheinbaumovu administratívu charakterizoval silný vzťah s federálnou vládou a prezidentom Lópezom Obradorom. Zaujala však odlišné prístupy k určitým otázkam, ako je napríklad zvládanie pandémie COVID-19, kde jej vedecké pozadie zohralo kľúčovú úlohu pri formovaní epidemiologickej stratégie mesta.

### Kampaň
Pri spustení kampane 1. apríla 2018 Sheinbaumová uprednostnila boj proti zločinu, pričom uviedla, že bude organizovať pravidelné verejné vypočutia, zverejňovať štatistické údaje o trestnej činnosti a spoliehať sa na rady Bezpečnostnej rady. Zaviazala sa, že počas svojho funkčného obdobia vytvorí 1 milión pracovných miest, zachová univerzálny dôchodok pre seniorov a rozšíri systém Metrobús, aby prepojil okrajové časti mesta s centrom.

Dňa 1. júla 2018 bola Sheinbaumá so ziskom 47,08% hlasov zvolená na šesťročné obdobie za hlavu vlády Mexika, čím porazila ďalších šiestich kandidátov.

### Zločin a polícia
Sheinbaumová riešila bezpečnostné problémy prostredníctvom štyroch kľúčových osí: riešenie základných príčin, ktoré bolo integrované s jej vzdelávacou politikou; zvýšenie kvality a kvantity policajných síl; rozširovanie spravodajských a vyšetrovacích schopností; a zlepšenie koordinácie medzi generálnou prokuratúrou, starostami a sekretariátom bezpečnosti a civilnej ochrany.

Bezpečnostná stratégia jej administratívy zahŕňala postupné nasadenie Národnej gardy v meste Mexiko. Zatiaľ čo niektorí odborníci sa domnievali, že politika mala pozitívny vplyv na zníženie kriminality, iní tvrdili, že neexistujú dostatočné dôkazy na určenie účinnosti Národnej gardy pri znižovaní násilia. Naznačili, že prítomnosť Národnej gardy môže byť viac o preventívnej rétorike ako o konkrétnych výsledkoch.

Sheinbaumová presadzovala program *Sí al Desarme, Sí a la Paz* (po slovensky: „áno odzbrojeniu, áno mieru“) zameraný na zníženie počtu strelných zbraní v držbe civilistov, a tým aj na zníženie súvisiacej kriminality. Program umožnil občanom anonymne vymeniť svoje strelné zbrane, či už nadobudnuté legálne alebo nelegálne, za hotovosť. Pod jej správou program úspešne získal celkom 6 546 strelných zbraní vrátane 1 315 dlhých zbraní.

Jej funkčné obdobie zaznamenalo rezignáciu a následný zatykač na Jesúsa Ortu, bývalého šéfa Sekretariátu občianskej bezpečnosti, pre obvinenia z korupcie vyplývajúce z jeho pôsobenia vo federálnej polícii, útek troch väzňov z kartelu Sinaloa a vraždu Ingrid Escamillovej.

Za prvých 52 mesiacov jej funkčného obdobia bolo v Mexico City zaznamenaných 5 078 vrážd, čo je viac ako počet zaznamenaný pod Andrésom Manuelom Lópezom Obradorom, Marcelom Ebrardom a Miguelom Ángelom Manceraom. Napriek tomu sa počet vrážd znížil zo 17,9 na 100 000 ľudí v roku 2018 na 8,6 v roku 2022.

### Školstvo
V rámci školskej politiky jej administratívy bol vytvorený štipendijný program *Mi Beca para Empezar* (po slovensky: „moje štipendium na začiatok“) pre 1,2 milióna študentov od predškolského po stredoškolský vek, ktorý bol v roku 2022 bol v meste Mexiko povýšený na ústavné právo. Okrem toho v marginalizovaných štvrtiach a mestách vznikli komunitné centrá nazývané *pilares* („stĺpy“). Tieto priestory podporujú umenie, šport, vzdelávanie a kultúrne aktivity a boli ocenené cenou UNESCO.

### Životné prostredie
V júni 2019 Sheinbaumová oznámila nový šesťročný environmentálny plán. Zahŕňal zníženie znečistenia ovzdušia o 30%, vysadenie 15 miliónov stromov, zákaz jednorazových plastov a podporu recyklácie, vybudovanie nového závodu na triedenie odpadu, poskytovanie vodovodných služieb pre každý dom, vybudovanie 100 kilometrov koridorov výhradne pre trolejbusové linky a systém Mexico City Metrobús a konštrukciu a inštaláciu solárnych ohrievačov vody a solárnych panelov.

### Doprava
Po nástupe do úradu Sheibaumová oznámila, že väčšina investícií jej vlády bude smerovať do verejnej dopravy. Počas jej administratívy sa zrealizovali rôzne projekty infraštruktúry s „environmentálnou osou na zníženie emisií, ktoré spôsobujú zmenu klímy“. Tieto projekty zahŕňali zavedenie lanovkového systému Cablebús, nákup elektrobusov pre Metrobús a obnovu *Red de Transporte de Pasajeros*, regulárnej autobusovej dopravy s nízkoemisnými vozidlami. Sieť Metrobús sa rozšírila o 33 kilometrov a zároveň bolo oznámené, že linka 3 Metrobúsu bude úplne elektrická. Pre všetky systémy verejnej dopravy bola zavedená jediná dopravná karta. Okrem toho sa používanie bicyklov podporilo vybudovaním 200 kilometrov cyklistických trás, najmä na okraji mesta, spolu so šiestimi stanicami pre bicykle a získaním 2 500 nových bicyklov pre systém Ecobici.

V septembri 2019 bola ohlásená investícia vo výške 40 miliárd mexických pesiet (2 miliárd USD) na modernizáciu mexického metra v priebehu nasledujúcich piatich rokov, ktorá zahŕňala modernizáciu linky 1 metra výmenou jej koľají, nákupom nových vlakov a implementáciou nového riadiacieho systému.

Okrem investícií do verejnej dopravy ohlásila výstavbu cestných mostov na zlepšenie cestnej konektivity. Tri významné projekty zahŕňajú: most Cuemanco, ktorý spája Periférico Oriente s Canal Nacional; nová križovatka spájajúca Circuito Interior s Eje 6; a most Las Adelitas, ktorý spája Circuito Interior a Gran Canal.

Sheinbaumová čelila kritike za hospodárenie s rozpočtom vyčleneným na verejnú dopravu. Hoci tvrdila, že nedošlo k žiadnym škrtom a že zdroje pre metro boli navýšené, rozpočtové údaje ukázali výkyvy v prideľovaní finančných prostriedkov pre rôzne dopravné systémy medzi rokmi 2018 a 2023.

Ďalšie infraštruktúrne projekty, ako napríklad predĺženie linky metra 12 po stanicu Observatorio, výstavba medzimestského vlaku Mexiko-Toluca a linka 3 Cablebúsu, zostali v čase jej rezignácie nedokončené.

### Spoločenské problémy
V roku 2019 zaviedla Sheinbaumová politiku rodovo neutrálnych uniforiem pre študentov v štátnych školách, čo im umožnilo nosiť uniformy podľa vlastného výberu bez ohľadu na pohlavie. V roku 2021 Sheinbaumová odstránila sochu Krištofa Kolumba z Paseo de la Reforma a vymenila ju za sochu domorodej ženy v rámci toho, čo označila ako „dekolonizačné“ cvičenie.

### Krízový manažment

#### Reakcia na pandémiu COVID-19
Krátko po tom, čo bol 28. februára 2020 potvrdený prvý prípad COVID-19 v Mexico City, oslovila Sheinbaumová mesto a zdôraznila, že hoci je riziko nízke, pre obyvateľstvo je kľúčové, aby zostali informovaní prostredníctvom oficiálnych zdrojov. 19. marca Sheinbaumová vyzvala obyvateľov, aby zostali doma, aby sa zabránilo šíreniu infekcie. Tiež odporučila tým, ktorí mali príznaky, aby namiesto chodenia do nemocníc poslali správu na horúcu linku, čím sa malo vyhnúť preťaženiu systému zdravotnej starostlivosti. 22. marca Sheinbaumová oznámila zatvorenie obchodných prevádzok, kultúrnych zariadení, športových zariadení a náboženských priestorov.

López Obrador a Sheinbaumová mali odlišné názory na používanie rúšok: Sheinbaumová presviedčala obyvateľov Mexico City, aby ich nosili, zatiaľ čo López Obrador ich na verejnosti často nenosil.

Sheinbaumová bola nominovaná nadáciou City Mayors Foundation na cenu World Mayor v roku 2021 v Severnej Amerike za jej zvládnutie pandémie COVID-19 v Mexiku.

#### Zrútenie linky 12 mexického metra
Okolo 10:22&nbsp;3. mája 2021 sa medzi stanicami Olivos a Tezonco zrútilo niekoľko nosníkov, časť koľají a dva vagóny linky 12 mexického metra. Traédia si vyžiadala 26 mŕtvych, 80 zranených a päť nezvestných. Linku 12 slávnostne otvorili 30. októbra 2012 starosta Mexika Marcelo Ebrard a prezident Mexika Felipe Calderón.

Technické nedostatky, ktoré existovali ešte pred uvedením trate do prevádzky, sa časom zhoršovali, čo si vyžiadalo údržbu počas nasledujúcich troch rokov, vrátane náhleho uzavretia trate s cieľom prerobiť niektoré úseky tratí a vymeniť koľajnice. Väčšina týchto opráv bola vykonaná počas funkčného obdobia Miguela Ángela Manceru ako hlavy vlády. Dňa 4. mája 2021 Ebrard, ktorý v tom čase pôsobil ako minister zahraničných vecí, povedal, že dielo bolo definitívne odovzdané v júli 2013 po preskúmaní vykonanom počas siedmich mesiacov, a vyjadril ochotu komunikovať a spolupracovať v prípade akejkoľvek žiadosti zo strany orgánov.

Nórska spoločnosť Det Norske Veritas (DNV), poverená vyšetrovaním príčin zrútenia linky metra 12, zistila, že jeden z trámov, ktoré sa zrútili, mal štrukturálne poruchy už pred zemetrasením z 19. septembra 2017, čo spôsobilo problémy vo vyvýšenom úseku trate, ktorý sa zrútil. 28. júna 2021 Sheinbaumová odvolala generálnu riaditeľku metra Florenciu Serraníaovú.

Niektorí kritici povedali, že Sheinbaumová a ďalší lídri mali viac pracovať na zlepšení infraštruktúry metra. Niektorí politickí pozorovatelia naznačili, že politické dôsledky katastrofy by mohli uškodiť Sheinbaumovej kandidatúre v prezidentských voľbách v roku 2024. Alejo Sánchez Cano, redaktor mexického mestského denníka *El Financiero*, zastával názor, že Sheinbaumovej zodpovednosti sa nedalo vyhnúť, pričom uviedol, že po tom, čo bola vo funkcii dva a pol roka, zanedbala údržbu systému metra.

## Prezidentka Mexika (2024 –)

### Kampaň a inaugurácia
1. marca 2024 Sheinbaumová spustila svoju kampaň na Zócalo, kde načrtla svoje návrhy a zdôraznila svoj záväzok pokračovať v politike štvrtej transformácie odchádzajúceho prezidenta Lópeza Obradora. Zaviazala sa pretlačiť „plán C“, balík osemnástich ústavných reforiem navrhnutých Lópezom Obradorom začiatkom toho roku, ktoré zahŕňajú zvýšenie minimálnej mzdy nad infláciu, povýšenie sociálnych programov na ústavné právo a voľbu členov súdnictva ľudovým hlasovaním. Navrhla tiež zopakovať svoju bezpečnostnú stratégiu v Mexico City na celoštátnej úrovni, zaviesť dodatok k ústave, ktorý by zabránil opätovnému zvoleniu na akúkoľvek ľudovo zvolenú pozíciu, a zaviesť nové sociálne programy pre študentov od predškolského po stredoškolské vzdelávanie a pre ženy vo veku 60 až 64 rokov.

Voľby sa konali 2. júna 2024, pričom Sheinbaumová bola podľa rýchleho sčítania INE o 11:50 CST predpokladaná ako víťazka, čím sa vpodstate stala zvolenou prezidentkou. Konečné sčítanie hlasov 6. júna potvrdilo, že Sheinbaumová vyhrala s 32 percentným náskokom. Získala najvyšší počet hlasov zaznamenaných pre prezidentského kandidáta v histórii Mexika, ovládla 31 z 32 štátov a dosiahla najvyššie percento hlasov od roku 1982.

Prvé vymenovania do Sheinbaumovej kabinetu boli oznámené 20. júna. Ako prezidentka zložila Claudia Sheinbaumová prísahu 1. októbra 2024. Jej inaugurácie sa zúčastnili brazílsky prezident Luiz Inácio Lula da Silva, čílsky prezident Gabriel Boric, kolumbijský prezident Gustavo Petro, bývalý nemecký prezident Christian Wulff a prvá dáma USA Jill Bidenová.

### Obdobie
Claudia Sheinbaumová zdôrazila svoj záväzok vyhnúť sa novej vojne proti drogám, pričom sa zamerá na prevenciu, informovanie a prítomnosť autorít, čím sa odzkradľuje jej prístup ešte ako starostky Mexika.

Sheinbaumová sa zaviazala rozšíriť mexickú sieť osobnej vlakovej dopravy. V októbri 2024 oznámila začiatok výstavby dvoch železničných tratí, Mexiko-Pachuca, ktorá prepojí Medzinárodné letisko Felipeho Ángelesa s Pachucou, a Mexiko-Querétaro, ktorá prepojí mesto Mexiko s letiskom v Querétare.

Počas prvého mesiaca vo funkcii oznámila Sheinbaumová nový sociálny program dôchodku pre ženy vo veku 60 až 64 rokov. Taktiež rozšírila existujúci program štipendia s úmyslom poksytovania dvojmesačných príspevkov pre všetky rodiny, ktorých deti študujú v základnom mexickom vzdelávaciom systéme.

## Osobný život
V roku 1986 Sheinbaumá stretla s Carlosom Ímazom Gispertom, ktorý sa neskôr stal prominentnou politickou osobnosťou v PRD, počas jeho pôsobenia na Stanfordovej univerzite. Vzali sa v roku 1987 a rozišli sa v roku 2016. Majú dcéru narodenú v roku 1988. Prostredníctvom manželstva sa Sheinbaumová stala nevlastnou matkou Ímazovho syna z jeho predchádzajúceho manželstva, ktorého vychovávala.

V roku 2016 začala chodiť s Jesúsom Maríom Tarribom Ungerom, analytikom finančných rizík pre Banku Mexika, ktorého spoznala na univerzite. V novembri 2023 Sheinbaumová oznámila svoje manželstvo s Tarribom prostredníctvom sociálnych médií.

## Referencie

## Iné projekty

## Externé odkazy
* Claudia Sheinbaumová na Twitteri (X)

## Zdroj

Kategória:Osobnosti z Mexika (mesto)
Kategória:Mexickí fyzici
Kategória:Mexickí environmentalisti
Kategória:Energetici
Kategória:Mexickí politici
Kategória:Primátori Mexika
Kategória:Prezidenti Mexika
Kategória:Prezidentky